ཧ་ཅང་ལྷིང་འཇགས་ཀྱི་གནས་ན།འུར་ཟིང་དང་ཕུང་དཀྲུགས་བཟོ་མཁན་ཚོ་ནགས་སྤྲེལ་ཡིན་སྐད།སྤྲེའུའི་ཚོགས།ནམ་རྒྱུན་ནགས་མཐར་ཐོན་ཏེ་ལོ་ཏོག་བརྐུ་དུས་ཞིང་བའི་ཀི་སྒྲ་འཕུར་འོང་ལ།མཚམས་རེར།སྡེ་མཐའི་ཁྱི་ཚོགས་དང་ཅི་ཞིག་རྩོད་མདོག་གིས་བྱིས་པ་མང་བོར་ཆེས་མི་འོས་པའི་དངངས་སྐྲག་སློང་བར་བྱེད།ས་ཆེན་གྱི་སྒལ་གཞུང་རལ་དུས།ནགས་མའི་གཡུ་ལོ་འཐོར་དུས།མཁའ་དབུགས་གསར་བ་ཞིག་གིས་དེད་ཅིང་དྲུད་དེ།སྤྲེའུ་རྣམས་ཁྱུ་དང་ཁྱུ་དང་བྱས་ནས་མཐོ་ཞིང་གཟར་བའི་རི་ལས་བབས་བྱུང་།ཁོ་ཚོས་སྡུག་ཡུས་ཤིག་གི་གྲིབ་གཟུགས་ལ་སོ་སྒྲ་འཆའ་བཞིན་སྐད་ཅོར་བརྒྱབ་པས།བཞུད་ཟིན་པའི་མེས་པོ་ཁྲི་སྟོང་གི་བླ་རྐང་ཡང་འདར་གྱིན་འདུག